**Albert Henry Vestal**, nado en Frankton, Indiana, o 18 de xaneiro de 1875 e finado en Washington o 1 de abril de 1932, foi un xurista e político republicano estadounidense, membro da Cámara de Representantes por Indiana e presidente da Comisión de Moeda, Pesos e Medidas, e da Comisión de Patentes.

Traxectoria
-----------

### Primeiros anos e formación

Albert Henry naceu nunha granxa próxima a Frankton, no condado de Madison, Indiana, o 18 de xaneiro de 1875, un dos oito fillos de Mary Jackson (1833-1916) e de William Vestal (1835-1907).

A súa nai proviña dunha familia de orixe escocesa e irlandesa. O seu pai, de relixión metodista e descendente dunha familia inglesa á que tamén pertencera o líder confederado Stonewall Jachson era un granxeiro que se instalara en Frankton en 1872.

A infancia de Albert H. Vestal transcorreu no ambiente dos traballos propios dunha explotación agraria. Asistiu á escola pública no municipio de Pipe Creek e con só dezaseis anos desprazouse ao condado de Nemaha, en Nebraska onde comezou a exercer a docencia.

Logo volveu á súa casa familiar e iniciou a súa formación superior, primeiro na Universidade Estatal de Indiana, en Terre Haute, e despois na Escola Normal Nacional de Valparaíso, Indiana —que logo pasou a ser a *Valparaiso University*—. Alí compaxinou os seus estudos co exercicio da docencia ata que en 1896 acadou a súa licenciatura en Dereito.

### Carreira pública

O mesmo ano da súa licenciatura ingresou no Colexio de Avogados e comezou o exercicio da profesión en Franckton, Indiana, que seguía a compaxinar coa docencia. Logo dun curto período traballando no despacho de Wood & Ellis, constituíu a súa propia sociedade con James M. Farlow.

Vestal foi elixido fiscal do condado de Madison, con apoio republicano, e exerceu ese cargo entre 1900 e 1906. Tras deixar a fiscalía, retomou o exercicio da avogacía en Anderson, no despacho Vestal & Van Nuys.

Vestal co tamén representante republicano C. J. McLeod, no exterior do Capitolio, en 1926. 
A súa carreira política comezou en 1908, cando se postulou para figurar nas listas republicanas ao Congreso, aínda que sen éxito. En 1914 chegou a figurar na candidatura, aínda que non saíu elixino. Nas eleccións de 1916 conseguiu resultar elixido como representante republicano; foi nomeado o 4 de marzo de 1917 e seguiu sendo elixido sucesivamente ata a súa morte en 1932.

Durante esta etapa presidiu a Comisión de Moeda, Pesas e Medidas entre 1919 e 1925, e a Comisión de Patentes de 1925 a 1931. Tamén foi o voceiro da maioría na Cámara entre 1923 e 1932.

Vida persoal
------------

Vestal casou o 15 de setembro de 1895 en Penniville, Indiana, con Madge Horn, con quen tivo dous fillos, chamados Vivian e Ralph. Logo do falecemento da súa esposa o 5 de agosto de 1899, Vestal casou en segundas nupcias o 8 de xaneiro de 1903, en Anderson, con Hulda Maude Malone (1879-1951).

Albert Henry Vestal finou en Washington o 1 de abril de 1932, e o seu corpo foi soterrado no cemiterio East Maplewood de Anderson, Indiana.

Notas
-----

1. 1 2 3 4 5 6 7 8  "Albert Henry Vestal". *Biographical Directory of the United States Congress*.
2. 1 2 3 4 5 6 7  Beers, J. H. (1908). Páxina 760.
3. 1 2 3 4 5 6  "Albert H. Vestal collection. Biographical Note". *Indiana State Library*.
4. 1 2 3  "Albert Henry Vestal". *Findagrave.com*
5. ↑  "Reps. A.H. Vestal & C.J. McLeod Republican whips". *Library of Congress (LOC.gov)*.

Véxase tamén
------------

### Bibliografía

* Beers, J. H. (1908). *Commemorative biographical record of prominent and representative men of Indianapolis and vicinity*. Beers, Chicago. 1908. Páxinas 760-761
* Brandon, R. H. (1908). *Who is Who in Anderson.* Anderson.

### Outros artigos

* Cámara de Representantes dos Estados Unidos
* Comisión de Moeda, Pesos e Medidas da Cámara de Representantes dos Estados Unidos

* Portal:Estados Unidos de América